section_heading: Radnja
paragraph_text: Za to vrijeme Poncije Pilat pere ruke, a Isusa pripremaju za nošenje križa. Okupilo se radoznalo mnoštvo, a među njima su Estera, Juda i njegova obitelj. Dok pored njih prolazi Isus iz Nazareta, koji sve češće pada pod križem, Juda u njemu prepoznaje čovjeka koji mu je kao osuđeniku na galiju spasio život umivši ga i napojivši vodom. Ostavlja Esteru da pazi na majku i sestru, koje u međuvremenu odlaze, i probija se među mnoštvom da Isusu pod križem da vode. No rimski vojnik zdjelu odbacuje nogom. Baltazar i Juda svjedoče Isusovu raspeću. Juda ga upita što je učinio da je tako završio. a Baltazar odgovara da je "uzeo sve naše grijehe za sebe". Estera, Mirjam i Tirza na putu kući govore o Isusu i "križu kojim kao da je nosio svu bol svijeta". Uskoro dolazi do zamračenja, dolazi do proloma oblaka i snažna pljuska, a sve tri žene brzo se sklanjaju u obližnju pećinu. Nebo sijeva, a Mirjam i Tirzu uhvate snažni bolovi. Estera na Mirjam odjednom primijeti da su s njezinih ruku nestali tragovi gube, a potom se Mirjam i Tirza međusobno pogledaju u lice te uvide da su zaista nestali tragovi bolesti i od sreće se zagrle.